**Τομέας Αμερικανικής Πολιτικής**

**και Ευρω-Ατλαντικών Μελετών (Τ.Α.Π.ΕΑ.Μ.)**

**Ακαδημαϊκός Επιβλέπων: Καθηγητής Χάρης Παπασωτηρίου**

Ο Τομέας Αμερικανικής Πολιτικής και Ευρω-ατλαντικών Μελετών απαρτίζεται από τις παρακάτω ερευνητικές ομάδες:

* **Ομάδα Εσωτερικής Πολιτικής των ΗΠΑ**

**Συντονιστής: Καθηγητής Χάρης Παπασωτηρίου**

H ομάδα της Αμερικανικής Πολιτικής θέτει στο ερευνητικό της επίκεντρο την αμερικανική πραγματικότητα, όπως αυτή αποτυπώνεται από την πολιτική γεωμετρία, ανάμεσα στον Λευκό Οίκο και στους υπόλοιπους θεσμικούς δρώντες του πολιτικού συστήματος των ΗΠΑ. Η ερευνητική ομάδα εστιάζει στο σύνολο της αμερικανικής δημόσιας πολιτικής και της εθνικής ασφάλειας των ΗΠΑ.

Άξονες ανάλυσης συνιστούν:

* Οι απαρχές και τα θεμέλια του αμερικανικού κράτους, όσον αφορά στις πολιτικές θεωρίες και στην πολιτειολογία του (οι πατέρες του έθνους και οι επιρροές τους).
* η πολιτική – στρατηγική κουλτούρα, οι γεωπολιτικές αναγκαιότητες και τα διλήμματα που, ανά ιστορικές περιόδους, εκφράστηκαν μέσα από στρατηγικά δόγματα, αλλά και την ίδια την πολιτική των προέδρων των ΗΠΑ.
* η χαρτογράφηση της εσωτερικής πολιτικής ζωής των ΗΠΑ, μέσα από την απεικόνιση θεσμών, Μέσων Μαζικής Ενημέρωσης, ερευνητικών ιδρυμάτων και ινστιτούτων, του κινηματογράφου και αθλητισμού του, καθώς και του star system.
* η ανίχνευση της πολιτικής ανθρωπολογίας των αμερικανικών πολιτειών και της ίδιας της πολιτικής κουλτούρας των ΗΠΑ, μέσα από τη φράση που αναγράφεται στο αμερικανικό εθνόσημο ‘e pluribus unum’. Σ’ αυτή την κατεύθυνση, θα αποτυπωθεί ο κυρίαρχος ρόλος της κοινής γνώμης (μέσα από τις δημοσκοπήσεις), στη διαμόρφωση της πολιτικής και στην αποδοχή των επιλογών του εκάστοτε προέδρου.
* η επισκόπηση της δημόσιας πολιτικής των ΗΠΑ, μέσα από τους λειτουργικούς κώδικες όλων των Αμερικανών προέδρων και η εξαγωγή ερευνητικής μελέτης.
* **Ομάδα ΝΑΤΟ-Ε.Ε.**

**Συντονιστής: Νικόλαος Αγγέλης**

Αντικείμενο της ομάδας είναι η μελέτη, η κατανόηση και η ανάλυση των εξελίξεων που λαμβάνουν χώρα στο πλαίσιο του ΝΑΤΟ και της Ευρωπαϊκής Ένωσης. Η ομάδα παρακολουθεί τα θεσμικά όργανα των οργανισμών και το σύνολο των πολιτικών που υιοθετούνται στο πλαίσιο του διεθνούς συστήματος.

Οι δόκιμοι ερευνητές μελετούν τόσο τις σχέσεις του ΝΑΤΟ με άλλους διεθνείς δρώντες, όσο και τις σχέσεις των κρατών μελών του οργανισμού, καθώς και τις πολιτικές και δράσεις που αναλαμβάνει το ΝΑΤΟ στο διεθνές σύστημα για την προάσπιση της ασφάλειας, της σταθερότητας και την αντιμετώπιση υφιστάμενων και αναδυομένων απειλών.

Αναφορικά με την Ευρωπαϊκή Ένωση, οι δόκιμοι ερευνητές μελετούν τον τρόπο οργάνωσης, λειτουργίας του συνόλου των θεσμικών οργάνων της Ένωσης. Καλούνται να παρακολουθήσουν και να αναλύσουν το σύνολο των εξελίξεων που λαμβάνουν χώρα σε μια σειρά από πεδία πολιτικής της Ένωσης όπως την οικονομία και τις εμπορικές σχέσεις, την εξωτερική πολιτική – άμυνα – ασφάλεια, την πολιτική γειτονίας, την ενέργεια, το περιβάλλον – κλιματική αλλαγή και την κοινωνική πολιτική. Επιπρόσθετα, οι δόκιμοι ερευνητές μελετούν την εσωτερική πολιτική των κρατών μελών της Ευρωπαϊκής Ένωσης, τις διμερείς σχέσεις που αναπτύσσουν με τρίτα κράτη, καθώς και τις σχέσεις της Ένωσης με κρατικούς και μη κρατικούς δρώντες στο διεθνές σύστημα.